ddrg/super_eurlex huggingface dataset:
Virallinen lehti nro C 196 , 22/06/1998 s. 0006



KIRJALLINEN KYSYMYS E-3566/97 komissiolle esittäjä(t): Graham Mather (PPE) (13. marraskuuta 1997) Aihe: Komission tiedonanto verotuksen yhteensovittamisesta (KOM (97) 0495) Komission tiedonannosta keskusteltiin ensimmäistä kertaa 13. lokakuuta 1997 pidetyssä Ecofin-neuvoston kokouksessa. Asiakirjassa ehdotetaan toimenpidepakettia, jolla pyritään puuttumaan vahingolliseen verokilpailuun. Neuvosto pyysi komissiota marraskuun 12. päivään mennessä esittämään uuden tiedonannon, jossa otetaan huomioon tämän kokouksen ja 20. lokakuuta järjestetyn veropolitiikkaa käsittelevän työryhmän kokouksen tulokset. Ministerit korostivat yksimielisesti pyrkimystään saavuttaa poliittinen sopimus asiasta 1. joulukuuta pidettävässä Ecofin-neuvoston kokouksessa. Tiedonannon 19 III kohdassa sanotaan pääomatulojen verotuksesta, että ¨jokaisen jäsenvaltion olisi joko perittävä vähimmäislähdevero tai annettava tiedot talletuksista saatavista tuloista toisille jäsenvaltioille¨. 1. Miten järjestetään sovittelu jonkin jäsenvaltion vähimmäislähdeveron ja kansalaisen asuinvaltion, johon hän maksaa veroja, normaalin pääomatulojen veroasteen välillä? 2. Mitä tutkimuksia komissio on tehnyt määritelläkseen tällaisten sovittelujen tekemisestä aiheutuvat kustannukset? Komission jäsenen Mario Montin komission puolesta antama yhteinen vastaus kirjallisiin kysymyksiin E-3563/97, E-3564/97, E-3565/97, E-3566/97 ja E-3567/97 (3. helmikuuta 1998) Komissio kehottaa arvoisaa parlamentinjäsentä tutustumaan 5. marraskuuta 1997 annettuun komission uuteen tiedonantoon ((Asiak. KOM(97)564 lopullinen. )) sekä Ecofin-neuvoston kokouksessaan 1. joulukuuta 1997 veropolitiikasta tekemiin päätelmiin. Näissä päätelmissä neuvosto hyväksyi talletusten verotusta koskevan asiakirjan, johon sisältyi neljä keskeistä kohtaa. Nämä kohdat voivat toimia uuden direktiiviehdotuksen perustana. Kuten edellä mainitussa tiedonannossa ennakoitiin, komissio aikoo esittää direktiiviehdotuksen varsin pian, periaatteessa viimeistään huhtikuussa 1998. Komissio pitää ennenaikaisena ottaa tässä vaiheessa kantaa arvoisan parlamentinjäsenen esittämiin arkaluonteisiin kysymyksiin. Komissio harkitsee edelleen asiaa ja ilmaisee kantansa selkeästi direktiiviehdotuksessa.
Virallinen lehti nro C 187 , 16/06/1998 s. 0127



KIRJALLINEN KYSYMYS E-4122/97 komissiolle esittäjä(t): Anita Pollack (PSE) (16. tammikuuta 1998) Aihe: Ekotuotemerkit Onko komissio tutkinut sitä, kuinka hyvin kuluttajat kussakin EU:n jäsenvaltiossa tuntevat EU:n ekotuotemerkin? Jos on, mitä tutkimuksissa kävi ilmi? Komission jäsenen Emma Boninon komission puolesta antama vastaus (27. helmikuuta 1998) Komissio ei ole tutkinut yhdessäkään jäsenvaltiossa sitä, miten hyvin kuluttajat tuntevat yhteisön ekotuotemerkin. Tällaisen tutkimuksen tekeminen vaikuttaa tässä vaiheessa ennenaikaiselta.
Virallinen lehti nro C 174 , 08/06/1998 s. 0022



KIRJALLINEN KYSYMYS E-3177/97 komissiolle esittäjä(t): Alexandros Alavanos (GUE/NGL) (13. lokakuuta 1997) Aihe: Innovatiiviset suunnitelmat maataloudessa toimivia ja maaseudulla asuvia naisia varten Maaseudun naisten aseman tukemiseksi ja lujittamiseksi komissio pyysi esittämään koe- ja esittelyhankkeita koskevia ehdotuksia, joihin sisältyy innovatiivisia suunnitelmia naisia ja erityisesti maataloudessa toimivia naisia varten (96/C/284/10). 1. Onko suunnitelmien arviointi ja valinta suoritettu, ja 2. miten monessa hyväksytyksi tulleessa ehdotuksessa on kreikkalaisia osallistujia, ja mitkä nämä ehdotukset ovat? Komission jäsenen Franz Fischlerin komission puolesta antama vastaus (9. joulukuuta 1997) 1. Kyseisen ehdotuspyynnön mukaisesti toimitettujen ehdotusten arviointia ja valintaa ei ole vielä saatu päätökseen. 2. Tämän vuoksi komissiolla ei vielä tässä vaiheessa ole antaa kysyjän pyytämiä tietoja kreikkalaisista ehdotuksista.
Virallinen lehti nro C 196 , 22/06/1998 s. 0070



KIRJALLINEN KYSYMYS E-4073/97 komissiolle esittäjä(t): Riccardo Nencini (PSE) (14. tammikuuta 1998) Aihe: Vakuutusyhtiöt Vakuutusyhtiö Fondiaria on suorittamassa toimintansa uudelleenjärjestelyä, joka kattaa Fondiarian oman verkoston lisäksi Milano Assicurazioni, Polaris ja Previdente vakuutusyhtiöiden verkostot. Uudelleenorganisointi merkitsee vielä täsmentämättömän mutta epäilemättä erittäin suuren määrän suoria ja epäsuoria työpaikkojen menetyksiä. Sen lisäksi, että asiamiesten toimilupia on peruutettu, Fondiaria on lähettänyt asiakkaille ilmoituksia vakuutussopimusten purkamisesta, mikä on aiheuttanut suurta huolta asiakaskunnassa ja on lisäksi erittäin huonoa palvelua. Aikooko komissio tarkastaa, onko yhtiö rikkonut kartellilakia ja kuluttajain oikeuksia? Komission jäsenen Karel Van Miertin komission puolesta antama vastaus (9. maaliskuuta 1998) Käytettävissään olevien tietojen perusteella komissio uskoo, ettei Fondiaria-yhtymän uudelleenjärjestely vääristä kilpailua EY:n perustamissopimuksen 85-94 artiklassa tarkoitetulla tavalla. Kuluttajien oikeuksia koskevaan kysymykseen ei ole mahdollista antaa yleispätevää vastausta. Vaikka ¨pacta sunt servanda¨ -perusperiaate ilmeisesti pätee, erityisolosuhteet voivat sallia sopimusten purkamisen. Tämän sallivat sopimuslausekkeet voidaan katsoa kohtuuttomiksi kuluttajasopimusten kohtuuttomista ehdoista 5 päivänä huhtikuuta 1993 annetun neuvoston direktiivin 93/13/ETY tarkoituksessa ((EYVL L 95, 21.4.1993. )), mutta tästä ei voi tehdä päätöstä ilman tarkkaa selvitystä. Ei kuitenkaan ole komission asia tutkia, noudattavatko yhtiöt tämän direktiivin kansallisia täytäntöönpanotoimenpiteitä.
Virallinen lehti nro C 196 , 22/06/1998 s. 0080



KIRJALLINEN KYSYMYS E-4114/97 komissiolle esittäjä(t): Yves Verwaerde (PPE) (16. tammikuuta 1998) Aihe: Sosiaalipolitiikka EU:n ja AKT-valtioiden välisten suhteiden osana Pyydän komissiota ilmoittamaan minulle, millaista politiikkaa ja mitä toimia komissio aikoo kehittää tukeakseen sosiaalipolitiikan toimintalinjoja, jotka ovat osa köyhyyden vastustamis- ja työllisyyden edistämistoimintaa AKT-maissa. Komission jäsenen João de Deus Pinheiron komission puolesta antama vastaus (17. helmikuuta 1998) Arvoisalle parlamentin jäsenelle ja Euroopan parlamentin sihteeristölle lähetetään suoraan äskettäin annettu kertomus yhteisön sekä Afrikan, Karibian ja Tyynenmeren valtioiden (AKT-valtiot) yhteistyöstä vuonna 1996. Kyseisestä kertomuksesta saa tietoja komission toteuttamista toimista köyhyyden torjumiseksi AKT-valtioissa ja siinä mainitaan makrotalouden, toimialojen ja hankkeiden osalta toteutettuja eri toimia. Komission aikomuksena on jatkaa jo aloitettua toimintaa sekä politiikan että toimien alalla. Lomén yleissopimuksen jälkeisten järjestelyjen tavoitteissa edellytetään selvästi sitoutumista köyhyyden torjumiseen. Tämän puolivuotiskauden aikana on valmisteilla kaksi mikrotalouden rahoitusta ja alkuperäiskansoja koskevaa tiedonantoa neuvostolle. Molemmissa tiedonannoissa esitetään köyhyyden vähentämistä koskevia politiikan suuntaviivoja. Mikrotalouden rahoituksella voidaan lisätä virallisesta yhteiskunnasta syrjäytyneen erittäin köyhän väestön työllisyyttä ja tulonhankintamahdollisuuksia. Alkuperäiskansoja koskevassa politiikassa otetaan käyttöön kehys näiden haavoittuvien väestöryhmien erityistarpeiden huomioimiseksi ja kehitysmahdollisuuksien tarjoamiseksi näille ryhmille. Kahdeksannen Euroopan kehitysrahaston (EKR) yhteydessä AKT-valtioiden kanssa sovittujen maaohjelmien kokonaistavoitteena on köyhyyden vähentäminen. Ensisijaisia aloja on useita, kuten elintarviketurva, sosiaalialat ja maaseudun kehittäminen. Henkilöstö panee nämä toimet täytäntöön.
Virallinen lehti nro C 187 , 16/06/1998 s. 0088



KIRJALLINEN KYSYMYS E-3916/97 komissiolle esittäjä(t): Marianne Thyssen (PPE) (11. joulukuuta 1997) Aihe: WTO-paneelin hormoneja koskeva päätös Euroopan parlamentti ja komissio järjestivät 3. ja 4. marraskuuta 1997 elintarvikelainsäädäntöä käsittelevän konferenssin, jossa eräs puhujista väitti, että Euroopan yhteisö ei ollut pystynyt puolustamaan kantaansa hormoneja käsitelleessä WTO-paneelissa puutteellisesti laaditun EU-lainsäädännön vuoksi. Oli erityisen vaikeaa käyttää perusteluna sitä, että eurooppalainen kuluttaja ei hyväksy hormonien käyttöä ihmisravinnoksi tarkoitetun karjan kasvatuksessa, koska tätä ei mainita kyseisen direktiivin johdanto-osassa. Yhtyykö komissio tähän kantaan? Eikö komission mielestä olekin täysin välttämätöntä tarkistaa eurooppalaista elintarvikelainsäädäntöä ja mahdollisesti muuttaa sitä, jotta vastaavanlaisilta vaikeuksilta vältyttäisiin tulevaisuudessa? Onko komissio jo tehnyt tai onko se aikeissa tehdä aiheesta aloitteen? Komission jäsenen Franz Fischlerin komission puolesta antama vastaus (2. helmikuuta 1998) Maailman kauppajärjestön (WTO) paneelin tehtävänä oli tutkia yhteisön toimenpiteitä, jotka koskivat hormonien käyttöä karjataloudessa kasvun lisäämiseen. Paneeli esitti kertomuksensa 18. elokuuta 1997. Yhteisö valitti tästä kertomuksesta WTO:n valituselimeen, joka antoi kertomuksensa 16. tammikuuta 1998. Arvoisan parlamentinjäsenen mainitsema perustelu, että Euroopan kuluttajien on mahdotonta torjua hormonien käyttöä, koska hormonien torjumista ei mainittu kyseisen direktiivin johdanto-osassa, ei esiinny sellaisenaan paneelin laatimassa kertomuksessa. Paneeli katsoi, että johdanto-osassa olisi pitänyt viitata niihin tutkijoihin ja tieteellisiin tutkimuksiin, joihin tuontikielto perustui. WTO:n valituselin on nyt kuitenkin kumonnut paneelin kannan.
Virallinen lehti nro C 196 , 22/06/1998 s. 0016



KIRJALLINEN KYSYMYS E-3772/97 komissiolle esittäjä(t): Nikitas Kaklamanis (UPE) (21. marraskuuta 1997) Aihe: Shengen-käsikirjan vapaa käyttö Shengenin sopimus liitetään osaksi uutta EU:sta tehtävää sopimusta, jossa korostetaan erityisesti Euroopan kansalaisen oikeutta saada tutustua julkisiin asiakirjoihin. Ruotsista saatujen tietojen mukaan Ruotsin hallitus tästä huolimatta luonnehti huippusalaiseksi käsikirjan, joka käsittelee sitä, miten unionin ulkorajoilla suoritettavat tarkastukset ja jäsenvaltioiden välinen tiedonvaihto tulee toteuttaa. Tämä on varsin tärkeä asia ja synnyttää oikeutettua huolta siitä, mitkä syyt ajoivat Ruotsin hallituksen tekemään tämän päätöksen. Haluaisin saada tietää Euroopan komission näkemyksen edellä mainitusta asiasta, onko muissa jäsenvaltioissa tapahtunut vastaavaa sekä katsooko Euroopan komissio tarkoituksenmukaiseksi suositella jäsenvaltioilleen sen varmistamista, että kaikkiin Shengenin sopimusta koskeviin käsikirjoihin voi tutustua esteettömästi. Komission jäsenen Mario Montin komission puolesta antama vastaus (2. helmikuuta 1998) Schengenin sopimuksen säännöstö sisällytetään osaksi Euroopan unionin säännöstöä Amsterdamin sopimuksen ja siihen liitettyjen pöytäkirjojen tullessa voimaan. Koska asianomaiset kansalliset viranomaiset laativat suurimman osan näihin sopimuksiin liittyvistä asiakirjoista, niihin tutustuminen on ja tulee olemaan voimassa olevien kansallisten säännösten alaista. Tällöin otetaan huomioon Schengenin sopimuksen allekirjoittaneiden jäsenvaltioiden yksimielisesti päättämät salassapitosäännöt. Tämä on niiden komission ja neuvoston yhteisten toimintasääntöjen mukaista, jotka koskevat oikeutta saada tietoja niiden asiakirjoista. Toimintasääntöjen mukaan toimielin antaa oikeuden tutustua ainoastaan omiin asiakirjoihinsa, ja jos asiakirjat on laatinut toinen toimielin, pyynnön esittäjä ohjataan sinne. Schengenin sopimusta koskeviin neuvoston tai komission asiakirjoihin tutustumispyyntöjen osalta voidaan todeta, että kyseisiin asiakirjoihin sovelletaan mainittuja toimintasääntöjä. Näihin asiakirjoihin voidaan tutustua, ellei niitä koske jokin nimenomaisesti määrätty poikkeus tiettyjen yksityisten tai julkisten etujen suojaamiseksi tai toimielinten asiakirjojen salassapitämiseksi. Kun Amsterdamin sopimus tulee voimaan ja Schengenin sopimuksen säännöstö sisällytetään Euroopan unionin säännöstöön, Schengenin säännöstöön sovelletaan sääntöjä, jotka koskevat asiakirjojen julkaisemista Euroopan yhteisöjen virallisessa lehdessä.
Virallinen lehti nro C 174 , 08/06/1998 s. 0069



KIRJALLINEN KYSYMYS E-3503/97 komissiolle esittäjä(t): Eryl McNally (PSE) (10. marraskuuta 1997) Aihe: UEFAn päätös jättää tärkeän cupin voittajat Euroopan seurajoukkueiden cup-kilpailujen ulkopuolelle Vaalipiiristäni saamani kirjeen johdosta haluaisin kiinnittää komission huomion Euroopan jalkapalloliiton UEFAn päätökseen, jonka perusteella Coca-Cola Cupin voitto ei oikeuta paikkaan Euroopan seurajoukkueiden cup-kilpailuissa. Tällä päätöksellä on kauaskantoisia ja vahingoittavia seurauksia Britannian liigajalkapalloilulle, ja se vaikuttaa Coca-Cola Cupin osallistujamääriin sekä sponsoroinnista ja televisioinnista saataviin tuloihin. Mitä komissio voi tehdä tukeakseen Englannin jalkapalloliigan vaatimusta palauttaa tämän kauden Coca-Cola Cupin voittaja takaisin seurajoukkueiden Euroopan cup-kilpailuihin? Komission jäsenen Karel Van Miertin komission puolesta antama vastaus (1. joulukuuta 1997) Komissio on tietoinen ongelmista, joita Euroopan jalkapalloliiton (UEFA) UEFA-cupin osallistumissääntöihin tekemät muutokset ovat aiheuttaneet. Asiaa tutkitaan parhaillaan. Yksityiskohtien osalta komissio pyytää arvoisaa parlamentinjäsentä tutustumaan parlamentin jäsenen Glyn Fordin esittämään kirjalliseen kysymykseen E-3191/97 annettuun vastaukseen ((EYVL C 117, 16.4.1998, s. 163. )).
Virallinen lehti nro C 187 , 16/06/1998 s. 0068



KIRJALLINEN KYSYMYS E-3842/97 komissiolle esittäjä(t): Enrique Barón Crespo (PSE) (5. joulukuuta 1997) Aihe: Ericsson S.A:n lakkauttaminen Espanjassa EU:n televiestintämarkkinoiden vapauttamisen innoittamana monikansallinen Ericsson aikoo jakaa tuotantotoimintansa Espanjassa ja siirtää 1 545 työntekijää työpaikaltaan toiseen yritykseen, jonka taloudellinen tilanne on epävakaa ja joka ei ole työehtosopimusten piirissä. Telefonaktiebolaget LM Ericsson on monikansallinen, eurooppalainen yhtiö. 1. Katsooko komissio, että yritys on noudattanut työntekijöille tiedottamisesta ja heidän kuulemisestaan annetun direktiivin (eurooppalainen yritysneuvosto) säännöksiä? 2. Onko yritys noudattanut yhteisön lainsäädäntöä? Komission jäsenen Pádraig Flynnin komission puolesta antama vastaus (4. helmikuuta 1998) Komissiolla ei ole tarkkoja tietoja asiasta, eikä se siksi pysty päättelemään, onko monikansallinen yhtymä Ericsson noudattanut eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22 päivänä syyskuuta 1994 annetun neuvoston direktiivin 94/45/EY ((EYVL L 254, 30.9.1994. )) säännöksiä arvoisan parlamentin jäsenen mainitseman yrityksen uudelleenjärjestelyn yhteydessä. Komissio puuttuu tämäntyyppisiin toimenpiteisiin vain mikäli yhteisön lainsäädännön säännöksiä ei ole noudatettu tai jos niiden täytäntöönpanossa ilmenee puutteita. Jäsenvaltiolla on ensisijainen vastuu asiaankuuluvien kansallisten säädösten noudattamisesta, eli näin ollen myös yhteisön säädösten noudattamisesta, silloin kun niitä sovelletaan erikoistapauksissa.
Virallinen lehti nro C 187 , 16/06/1998 s. 0112



KIRJALLINEN KYSYMYS E-4034/97 komissiolle esittäjä(t): Bryan Cassidy (PPE) (14. tammikuuta 1998) Aihe: Tuottajan vastuuseen liittyviä velvoitteita (pakkausjätteet) koskevat Ison Britannian säännökset vuodelta 1996 Onko komissio kanssani samaa mieltä siitä, että tuottajan vastuuseen liittyviä velvoitteita (pakkausjätteet) koskevat asetukset, joilla direktiivi 94/62/EY ((EYVL L 365, 31.12.1994, s. 10. )) sisällytetään Ison Britannian lainsäädäntöön, sulkevat muissa maissa toimivat yritykset Ison Britannian markkinoilta ja estävät kaupan vapautta EU:ssa? Komission jäsenen Ritt Bjerregaardin komission puolesta antama yhteinen vastaus kirjallisiin kysymyksiin E-4030/97 ja E-4034/97 (23. helmikuuta 1998) Komissio tutkii parhaillaan Yhdistyneen kuningaskunnan ilmoittamia säännöksiä, joilla pannaan täytäntöön pakkauksista ja pakkausjätteistä 20. joulukuuta 1994 annettu neuvoston direktiivi 94/62/EY ((EYVL L 365, 31. 12. 1994. )). Parlamentin jäsenelle voidaan taata, että komissio ryhtyy tarvittaviin toimiin, jos tämä perusteellinen tarkastelu paljastaa vapaan kaupan esteitä. Komissio ottaisikin parlamentin jäseneltä mielellään vastaan lisätietoja väitetyistä kaupan esteistä.
Virallinen lehti nro C 174 , 08/06/1998 s. 0113



KIRJALLINEN KYSYMYS E-3742/97 komissiolle esittäjä(t): Anita Pollack (PSE) (21. marraskuuta 1997) Aihe: Rakennerahaston ja ympäristön välinen ristiriita Koska Guadiana-joen ympäristön pohjavesi Espanjassa ja Portugalissa ehtyy kyseisen alueen voimakkaan keinokastelun vuoksi, onko komissio tietoinen siitä, että Alquevan padon rakentamiseen myönnetyllä rakennerahaston tuella uhataan tärkeitä suomaita, Davinielin luonnonpuisto mukaan lukien? Eikö tämä ole ristiriidassa biologista monimuotoisuutta koskevan strategian kanssa? Komission jäsenen Monika Wulf-Mathiesin komission puolesta antama vastaus (15. joulukuuta 1997) Sen jälkeen kun Portugalin viranomaiset esittivät hakemuksen rakennerahastojen tuen myöntämiseksi Alqueva-hankkeelle, on tehty useita hankkeen ympäristövaikutuksia käsitteleviä tutkimuksia. Näiden tutkimusten perusteella on voitu luoda suuntaviivat Alqueva-hankkeen toiminta-alueen ympäristönhallintaa koskevan suunnitelman laatimiseksi. Portugalin viranomaisten laatima ja komissiolle esittämä suunnitelma sisältää vaikutuksia minimoivia sekä korvaavia toimenpiteitä, joiden tarkoituksena on muun muassa vähentää hankkeen vaikutuksia toiminta-alueen biologiseen monimuotoisuuteen. Komissio, joka on tietoinen ympäristön merkityksestä Alqueva-hankkeen toteuttamisessa, määräsi teknisten seurantaryhmien muodostamisesta hyväksyessään kyseisen ohjelman 27. heinäkuuta 1997; näistä ryhmistä toinen keskittyisi erityisesti veteen liittyvien kysymysten ja toinen ympäristönsuojelua koskevien kysymysten käsittelyyn. Näissä ryhmissä olisivat edustettuina komissio, ympäristöasioista vastaavat viranomaiset sekä valtiosta riippumattomat ympäristöjärjestöt. Komission läsnäololla varmistetaan erityisesti Alqueva-hankkeen ympäristönhallintaa koskevan suunnitelman asianmukainen täytäntöönpano.
Virallinen lehti nro C 187 , 16/06/1998 s. 0004



KIRJALLINEN KYSYMYS E-3297/97 komissiolle esittäjä(t): Nikitas Kaklamanis (UPE) (20. lokakuuta 1997) Aihe: Yritykset ohittaa ympäristölainsäädäntö Kreikassa Suuren arvovallan omaava ja luotettava ¨Kreikan ornitologinen yhdistys¨ ilmoitti äskettäin, että Kreikan ympäristölainsäädäntöä, ja näin ollen myös maan luonnonympäristön suojelua, vastaan on hyökätty joukolla Kreikan hallituksen eri lakiehdotuksiin esittämiä muutoksia, joilla pyritään ¨löysäämään¨ ympäristösäädöksiä, jotta päästään ohittamaan suuria hankkeita varten varattujen määrärahojen käyttöönoton tiellä olevat esteet. Sama yhdistys mainitsee, että ¨ympäristölainsäädännön viimeisten hetkien laskenta alkoi, kun lakattiin antamasta suuren taloudellisen merkityksen omaavien hankkeiden ympäristöehtoja koskevia ministeritason hyväksymispäätöksiä¨. Se, että koko tästä lähestymistavasta puuttuu avoimuus, synnyttää vakavia Kreikan luonnonympäristön tehokasta suojelua koskevia kysymyksiä, ja selkäpiitä karmiva oli se paljastus, että raskaan teollisuuden laitoksille annetaan jo perustamislupia vieläpä yhteisön lainsäädännöllä suojelluille ekologisesti herkille alueille ja jopa ¨Ramsar¨-sopimuksen piiriin kuuluville alueille. Haluaisin saada tietää Euroopan komission virallisen näkemyksen tästä asiasta sekä sen, miten se aikoo tehdä kreikkalaisille viranomaisille selväksi, että heidän on suojeltava luonnonympäristöä tehokkaasti. Komission jäsenen Ritt Bjerregaardin komission puolesta antama yhteinen vastaus kirjallisiin kysymyksiin E-3297/97 ja E-3421/97 (17. joulukuuta 1997) Jäsenvaltiot ovat velvollisia ilmoittamaan komissiolle kaikista säädöksistä, joilla yhteisön lainsäädäntöä siirretään osaksi kansallista lainsäädäntöä, sekä niihin tehdyistä muutoksista. Komissio ei ole tietoinen muutoksista, joita arvoisan parlamentin jäsenen mukaan Kreikan hallitus on tehnyt ympäristövaikutuksia koskevaan lainsäädäntöön ja jotka olisivat yhteisön ympäristöpolitiikan ja -lainsäädännön vastaisia. Arvoisan parlamentin jäsenen esiintuomat seikat ovat niin vakavia, että komissio ottaa yhteyttä Kreikan viranomaisiin varmistaakseen kaikkien ympäristöarviointia koskevien lainsäädännön muutosten ja uusien säädösten olevan yhteisön ympäristölainsäädännön ja -politiikan mukaisia.
Virallinen lehti nro C 196 , 22/06/1998 s. 0006



KIRJALLINEN KYSYMYS E-3564/97 komissiolle esittäjä(t): Graham Mather (PPE) (13. marraskuuta 1997) Aihe: Komission tiedonanto verotuksen yhteensovittamisesta (KOM (97)0495) Komission tiedonannosta keskusteltiin ensimmäistä kertaa 13. lokakuuta 1997 pidetyssä Ecofin-neuvoston kokouksessa. Asiakirjassa ehdotetaan toimenpidepakettia, jolla pyritään puuttumaan vahingolliseen verokilpailuun. Neuvosto pyysi komissiota marraskuun 12. päivään mennessä esittämään uuden tiedonannon, jossa otetaan huomioon tämän kokouksen ja 20. lokakuuta järjestetyn veropolitiikkaa käsittelevän työryhmän kokouksen tulokset. Ministerit korostivat yksimielisesti pyrkimystään saavuttaa poliittinen sopimus asiasta 1. joulukuuta pidettävässä Ecofin-neuvoston kokouksessa. Tiedonannon 19 III kohdassa sanotaan pääomatulojen verotuksesta, että ¨jokaisen jäsenvaltion olisi joko perittävä vähimmäislähdevero tai annettava tiedot talletuksista saatavista tuloista toisille jäsenvaltioille¨. Kohdassa 19 V sanotaan taas, että ¨verotuskotipaikan selvittäminen ei saisi vaatia liikaa vaivaa¨. 1. Mitä mahdollisia toimenpiteitä komissio on tutkinut? 2. Mitä näissä tutkimuksissa on tullut ilmi? 3. Mitkä ovat verotuskotipaikan selvittämisen taloudelliset seuraukset yhteisölle ja jäsenvaltioille? Komission jäsenen Mario Montin komission puolesta antama yhteinen vastaus kirjallisiin kysymyksiin E-3563/97, E-3564/97, E-3565/97, E-3566/97 ja E-3567/97 (3. helmikuuta 1998) Komissio kehottaa arvoisaa parlamentinjäsentä tutustumaan 5. marraskuuta 1997 annettuun komission uuteen tiedonantoon ((Asiak. KOM(97)564 lopullinen. )) sekä Ecofin-neuvoston kokouksessaan 1. joulukuuta 1997 veropolitiikasta tekemiin päätelmiin. Näissä päätelmissä neuvosto hyväksyi talletusten verotusta koskevan asiakirjan, johon sisältyi neljä keskeistä kohtaa. Nämä kohdat voivat toimia uuden direktiiviehdotuksen perustana. Kuten edellä mainitussa tiedonannossa ennakoitiin, komissio aikoo esittää direktiiviehdotuksen varsin pian, periaatteessa viimeistään huhtikuussa 1998. Komissio pitää ennenaikaisena ottaa tässä vaiheessa kantaa arvoisan parlamentinjäsenen esittämiin arkaluonteisiin kysymyksiin. Komissio harkitsee edelleen asiaa ja ilmaisee kantansa selkeästi direktiiviehdotuksessa.
Virallinen lehti nro C 196 , 22/06/1998 s. 0003



KIRJALLINEN KYSYMYS E-3378/97 komissiolle esittäjä(t): Anita Pollack (PSE) (23. lokakuuta 1997) Aihe: Toinen yhtiölakidirektiivi 77/91/ETY Onko komission mielestä direktiivissä 77/91/ETY ((EYVL L 26, 31.1.1977, s. 1. )) riittävä perusta tämän direktiivin rikkomisesta johtuville hallitusten vastaisille toimenpiteille ajanjaksona, joka jää direktiivin voimaantulon ja kansallisen lainsäädännön muuttamisen väliin? Komission jäsenen Mario Montin komission puolesta antama vastaus (6. tammikuuta 1998) Komissio voi käynnistää jäsenyysvelvoitteiden noudattamatta jättämistä koskevan menettelyn jäsenvaltiota vastaan, jos se on komission arvion mukaan jättänyt täyttämättä jonkin sille yhteisön lainsäädännön mukaan kuuluvan velvollisuuden. Tätä periaatetta sovelletaan luonnollisesti myös neuvoston direktiiviin 77/91/ETY, annettu 13 päivänä joulukuuta 1976, niiden takeiden yhteensovittamisesta samanveroisiksi, joita jäsenvaltioissa vaaditaan perustamissopimuksen 58 artiklan 2 kohdassa tarkoitetuilta yhtiöiltä niiden jäsenten sekä ulkopuolisten etujen suojaamiseksi osakeyhtiöitä perustettaessa sekä niiden pääomaa säilytettäessä ja muutettaessa. Kyseisen menettelyn soveltuvuutta ja laajuutta on kuitenkin arvioitava tapauskohtaisesti kyseessä olevan jäsenvaltion ja siinä valtiossa voimassa olevan lainsäädännön mukaan.